(Update) SAN FERNANDO CITY, La Union - Indatagen ti pulisya iti prosecutor's office ti kaso a frustrated murder kontra iti suspek a nanggandat a mangpapatay iti karrubana idiay Barangay Callautit iti ili ti Bacnotan, La Union.
Nabigbig ti suspek a ni Alfredo Munar, residente iti nasao a lugar.
Iti pannakiuman ti Bombo Radyo La Union ken ni C/Ins. Christian Alqueza, hepe ti Bacnotan Municipal Police Station, kinunana a naidataganen iti kaso ni Munar maibasar kadagiti nakalapda nga ebidensia ken salaysay ti panggep a pammapatay iti 50-anyos a biktima a ni Miguel Cariaso.
Ti suspek ket naibalud itan iti detention cell ti pulisia.
Kabayatanna, addan iti natalged a kasasaad iti Ilocos Training and Regional Medical Center iti siudad ti San Fernando ti biktima ken agpapaimbag gapu iti tallo a tama ti bala iti bagina.
Maibagbaga a kinarit ti biktima iti apa ti suspek a nagbanag iti pammaltog.
Pinanggep met ni Munar ti aglibas ngem nakemmeg met laeng ti pulisya iti Barangay Callautit iti nasao nga ili.
Napaay met dagiti pulis a marekober ti cal. 45 a paltog a naaramat iti krimen.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn